विवाह का तात्पर्य दूरी मिटाना नहीं एकत्व स्थापित करना: भाईजी
कम्युनिटी रिपोर्टर | रायपुर
विवाह का तात्पर्य दूरी मिटाना नहीं बल्कि दो लोगों के बीच एकत्व स्थापित करना है। आप जो भी कार्य करें भाव केवल ईश्वर और गुरु का होना चाहिए। ऐसा भाव रखने पर असंभव कार्य भी संभव हो जाते हैं। महामाया मंदिर परिसर में रामकिंकर विचार मिशन द्वारा रामकिंकर प्रवचनमाला में राम-सीता विवाह प्रसंग के समापन अवसर पर यह बातें रामकिंकर महाराज के शिष्य मैथिलीशरण भाईजी ने श्रद्धालुओं को बताई।
उन्होंने राम-सीता विवाह के अंतिम दिन की व्याख्या करते हुए श्रद्धालुओं को बताया कि विवाह प्रसंग केवल दो लोगों की दूरी को मिटा कर उनके बीच एकत्व स्थापित करना है और इसी एकत्व से आगे का जीवन व्यतीत करना चाहिए। जो ईश्वर के भक्त होते है केवल वे ही भगवान के स्वभाव से परिचित होते है, वे उनके प्रभाव से प्रभावित नहीं होते बल्कि उनके प्रभाव का बखान ही करते है और ज्ञानी होते है वे भगवान को जानते, मानते भी हैं लेकिन केवल भाव नहीं होने की वजह से वे उनके प्रभाव में ही आनंदित होते हैं। जिस व्यक्ति ने भगवान को पहचान लिया वह हमेशा केवल भगवान में ही डूबा रहता है और उन्हीं का भजन करता रहता है। यदि वह भजन भी ना करता हो फिर भी वह जो भी कार्य करता है वह भजन में परिवर्तित हो जाता है। भगवान का स्वभाव या तो भक्त जानता है या संत, किसी भी संकट में यदि आप हैं और ईश्वर का भजन और संत के भाव में खोए हैं तो आप उस संकट से निकल जाते है और आपको पता भी नहीं चलता। कृपा करने के लिए किसी उपादान की आवश्यकता नहीं होती, भगवान कृपा और ज्ञान दोनों ही अविरल रूप से करते हैं। सामने वाला व्यक्ति उसको ग्रहण कैसे करता है यह महत्वपूर्ण होता है।
hin_Deva kas_Deva hin_Deva hin_Deva